Uredba Sveta (ES) št. 311/2002

z dne 18. februarja 2002

o uvedbi dokončne protidampinške dajatve pri uvozu določenih magnetnih diskov (3,5-palčne diskete) s poreklom iz Hongkonga in Republike Koreje

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske gospodarske skupnosti [1] in zlasti člena 11(2) Uredbe,

ob upoštevanju predloga, ki ga je Komisija predložila po posvetovanju s Svetovalnim odborom,

ob upoštevanja naslednjega:

A. SPLOŠNE INFORMACIJE

1. Postopek

Prejšnje preiskave

(1) Septembra 1994 je Svet z Uredbo (ES) št. 2199/94 [2] uvedel dokončne protidampinške ukrepe pri uvozu določenih magnetnih diskov (3,5-palčne diskete) s poreklom iz Hongkonga in Republike Koreje ("Koreja").

Postopki v zvezi z drugimi državami

(2) Treba je spomniti, da so bile poleg ukrepov za 3,5-palčne diskete s poreklom iz Hongkonga in Koreje uvedene tudi protidampinške dajatve pri uvozu 3,5-palčnih disket s poreklom iz Japonske, Tajvana, Ljudske republike Kitajske [3] in Indonezije [4]. Ukrepi pri uvozu 3,5-palčnih disket s poreklom iz Japonske, Tajvana in Ljudske republike Kitajske so trenutno predmet pregleda zaradi izteka ukrepov [5].

(3) Decembra 1999 so bili izdelki, za katere se uporabljajo ukrepi, podrobneje opredeljeni. Ugotovljeno je bilo, da se za diskete na osnovi tehnologije optične zvezne servo sledi ali magnetne sektorske servo sledi z zmogljivostjo shranjevanja 120 MB ali več ne uporabljajo nobeni od obstoječih protidampinških ukrepov za 3,5-palčne diskete [6].

Sedanja preiskava

(4) Po objavi obvestila o bližajočem se izteku protidampinških ukrepov, ki se uporabljajo pri uvozu 3,5-palčnih disket s poreklom iz Hongkonga in Koreje, je Komisija junija 1999 prejela zahtevo za pregled teh ukrepov v skladu s členom 11(2) Uredbe (ES) št. 384/96 (v nadaljnjem besedilu "osnovna uredba"). Zahtevo je vložil Odbor evropskih proizvajalcev disket ("Diskma") v imenu proizvajalcev, katerih združena proizvodnja predstavlja večji delež skupne proizvodnje 3,5-palčnih disket (v nadaljnjem besedilu "zadevni izdelek") Skupnosti. Zahteva je bila utemeljena s tem, da bi iztek ukrepov industriji Skupnosti verjetno povzročil nadaljevanje ali ponovitev dampinga in škode.

(5) Komisija, ki je po posvetovanju s Svetovalnim odborom ugotovila, da obstajajo zadostni dokazi za začetek pregleda zaradi izteka ukrepa, je začela preiskavo [7] v skladu s členom 11(2) osnovne uredbe.

Obdobje preiskave

(6) Preiskava verjetnosti nadaljevanja in ponovitve dampinga je zajemala obdobje od 1. septembra 1998 do 31. avgusta 1999 (v nadaljnjem besedilu "OP"). Preučevanje trendov relevantnih za oceno verjetnosti nadaljevanja in ponovitve škode je zajemalo obdobje od leta 1995 do konca obdobja preiskave (v nadaljnjem besedilu "obdobje analize").

2. Stranke, ki jih preiskava zadeva

(7) Komisija je o začetku preiskave uradno seznanila štiri proizvajalce Skupnosti, ki podpirajo zahtevo, proizvajalce izvoznike in uvoznike, za katere je znano, da jih to zadeva, ter zastopnike držav izvoznic, ter je neposredno zadevnim strankam dala možnost, da pisno predložijo svoja stališča in zahtevajo zaslišanje.

(8) Komisija je vsem strankam, za katere je znano, da jih to zadeva, poslala vprašalnike in prejela popolne odgovore od treh proizvajalcev Skupnosti ("sodelujoči proizvajalci Skupnosti") in enega nepovezanega uvoznika 3,5-palčnih disket s poreklom iz Hongkonga. Komisija ni prejela nobenega popolnega odgovora od katerega izmed proizvajalcev izvoznikov iz Hongkonga ali Koreje.

(9) Komisija je zbrala in preverila vse informacije, ki so bile po njenem mnenju potrebne za ugotavljanje verjetnosti nadaljevanja ali ponovitve dampinga in škode ter ali bi bila ohranitev ukrepov v nasprotju z interesom Skupnosti.

Preveritveni obiski so bili izvedeni v prostorih naslednjih podjetij:

Sodelujoči proizvajalci Skupnosti:

- Sentinel N.V., Bodem, Belgija,

- Computer Support Italcard srl, Milan, Italija,

- Datarex srl, Assemini, Italija.

Uvozniki

- Datamatic srl, Milan, Italija.

3. Zadevni izdelek in podoben izdelek

Zadevni izdelek

(10) Zadevni izdelek je isti kot pri prvotni preiskavi in kot je bilo naknadno podrobneje opredeljeno t.j. 3,5-palčne diskete, ki se uporabljajo za snemanje in shranjevanje kodiranih digitalnih računalniških podatkov, ki se uvrščajo v oznako KN ex85232090, z izjemo 3,5-palčnih disket na osnovi tehnologije optične zvezne servo sledi ali magnetne sektorske servo sledi z zmogljivostjo shranjevanja 120 MB ali več.

(11) Na razpolago je več tipov zadevnih 3,5-palčnih disket, ki se razlikujejo po različnih dejavnikih, med drugim tudi njihovi zmogljivosti, formatiranju, stopnji potrjevanja (ta ukrep se uporablja za preskušanje delovanja diskete, kar vpliva na njegovo tržno vrednost) in načinih trženja, t.j. ali se prodajajo kot izdelki z zaščitnim znakom ali v razsutem stanju. Kljub temu, da obstajajo različni tipi 3,5-palčnih disket, med njimi ni bistvenih razlik v njihovih fizikalnih lastnostih in tehnologiji in vse imajo visoko stopnjo medsebojne zamenljivosti.

(12) Na tej podlagi je treba 3,5-palčne diskete, kot so opredeljene zgoraj, šteti za en izdelek.

Podoben izdelek

(13) Različni tipi 3,5-palčnih disket, kot so opredeljeni zgoraj, ki se proizvajajo in prodajajo v Skupnosti, in tisti tipi, ki se proizvajajo oziroma prodajajo v zadevnih državah ali se izvažajo v Skupnost, so enaki v svojih bistvenih fizikalnih lastnostih in tehnologiji ter imajo visoko stopnjo medsebojne zamenljivosti. Zato se štejejo za podoben izdelek v smislu člena 1(4) osnovne uredbe.

B. VERJETNOST NADALJEVANJA ALI PONOVITVE DAMPINGA

1. Splošno

(14) Tržni delež uvoza 3,5-palčnih disket iz Hongkonga je bil v času prvotne preiskave velik, saj je takrat znašal več kot 10 % skupne potrošnje Skupnosti. Po uvedbi protidampinških ukrepov se je ta tržni delež zmanjšal na 5,5 % v letu 1997, v OP te preiskave pa je znašal 7,3 % skupne potrošnje Skupnosti.

(15) Tržni delež uvoza 3,5-palčnih disket iz Koreje je v času prvotne preiskave znašal več kot 2 % skupne potrošnje Skupnosti. Po uvedbi protidampinških ukrepov se je tržni delež korejskega uvoza bistveno zmanjšal in je v OP znašal manj kot 0,2 % skupne potrošnje Skupnosti zadevnega izdelka.

(16) V Hongkongu so se odzvala štiri podjetja od desetih, s katerimi je bil vzpostavljen stik, in izjavila, da so opustila proizvodnjo oziroma prodajo zadevnega izdelka Skupnosti. Preostala podjetja na vprašalnik sploh niso odgovorila.

(17) V primeru Koreje nobeno od dveh podjetij, navedenih v zahtevi za pregled, ni odgovorilo na vprašalnik. Med preiskavo ni bilo predloženega nobenega dokaza o obstoju drugih korejskih proizvajalcev izvoznikov. Treba je spomniti, da je v preiskavi, ki je vodila k sprejetju protidampinških ukrepov, sodelovalo samo eno podjetje.

(18) V teh okoliščinah so bile ugotovitve v zvezi s Hongkongom in Korejo oblikovane na podlagi razpoložljivih informacij v skladu s členom 18 osnovne uredbe.

2. Nadaljevanje dampinga

(a) Hongkong:

Normalna vrednost

(19) Normalna vrednost je bila glede na nesodelovanje ugotovljena na podlagi informacij, navedenih v zahtevi za pregled, ki so bile edine zanesljive razpoložljive informacije. Uporaba normalne vrednosti, ugotovljene v prvotni preiskavi, bi bila neprimerna, ker so se cene in stroški izdelave zadevnega izdelka v tem obdobju na vseh znanih mednarodnih trgih bistveno znižali.

(20) V zahtevi je bila normalna vrednost konstruirana ločeno za diskete v razsutem stanju in diskete z zaščitnim znakom/pakirane diskete, tako da se je stroškom proizvodnje zadevnega izdelka v Evropski skupnosti dodala razumna stopnja dobička (10 %, kot v prvotni preiskavi). Glede na naravo razpoložljivih podatkov za izvozno ceno, t.j. podatkov Eurostata, ki ne razlikuje med različnimi tipi, je bila ugotovljena enotna tehtana povprečna normalna vrednost. Tehtanje se je izvedlo na podlagi deležev diskov v razsutem stanju in diskov z zaščitnim znakom/pakiranih diskov v izvozu v Skupnost, ki so razvidni iz nekaj razpoložljivih uvoznih faktur. Na podlagi teh informacij je bilo ugotovljeno, da 3,5-palčne diskete, ki se tržijo v razsutem stanju, predstavljajo skoraj 80 % uvoza diskov v Skupnost, medtem ko diski z zaščitnim znakom/pakirani diski predstavljajo preostalih 20 %.

(21) Hongkonški Urad za gospodarstvo in trgovino (Hong Kong Economic and Trade Office - "HKETO") je ugovarjal uporabi proizvodnih stroškov, predloženih v zahtevi za pregled, za ugotavljanje normalne vrednosti za izvoz iz Hongkonga. Vendar pa sta bili edini drugi metodi, ki ju je predlagal HKETO, uporaba domače prodaje oziroma proizvodnih stroškov v Hongkongu. Ker se zaradi nesodelovanja nobena od teh metod ni mogla uporabiti, so dokazi, ki jih je predložil pritožnik, še vedno najbolj zanesljive informacije, ki so na razpolago Komisiji. Po razkritju je HKETO trdil, da bi namesto tega morala normalna vrednost temeljiti na izvozu iz Hongkonga v druge države, kot izhaja iz hongkongške statistike trgovinske menjave. Ta trditev je bila zavrnjena, predvsem zato, ker ta trgovinska statistika (na šestmestnem nivoju mednarodne nomenklature: harmoniziran sistem) vključuje poleg zadevnega izdelka tudi druge izdelke.

Izvozna cena

(22) Izvozna cena je bila glede na nesodelovanje ugotovljena na podlagi podatkov Eurostata. Vendar pa so podatki Eurostata (na mesečni osnovi in za posamezno državo članico) včasih kazali visoko vrednost na enoto, kar je bilo popolnoma nezdružljivo s prodajnimi cenami 3,5-palčnih disket v Skupnosti. To utegne biti posledica dejstva, da so bili drugi izdelki, kot na primer CD-romi, zajeti pod oznako KN, ki zajema 3,5-palčne diskete. Podatki Eurostata za OP so se zato prilagodili tako da so se izključili mesečni podatki, katerih povprečna vrednost enote je bila višja od 0,17 EUR/enoto. Ta pristop je treba jemati zelo previdno, ker:

- so bile izvozne cene za Hongkong, navedene v zahtevi za pregled, bistveno pod to mejo. Izvozne cene, ki izhajajo iz faktur, ki jih je dal na razpolago edini sodelujoči nepovezani uvoznik v Skupnost, ki pa so predstavljale samo majhen delež v skupnem obsegu uvoza iz Hongkonga, so bile tudi bistveno pod to ravnijo,

- meja 0,17 EUR/enoto ustreza tehtanim povprečnim cenam za nadaljnjo prodajo/prodajnim cenam nepovezanih uvoznikov/proizvajalcev Skupnosti za 3,5-palčnih disket na trgu Skupnosti v obdobju preiskave. Tehtanje se je izvedlo na podlagi količine prodaje industrije Skupnosti in skupnega obsega uvoza 3,5-palčnih disket po poreklu iz vseh držav. Dejansko se je presodilo, da uvoz iz Hongkonga ne bi smel potekati po povprečnih cenah CIF franko meja Skupnosti, ki bi bile višje od povprečnih cen za nadaljnjo prodajo/prodajnih cen, ki prevladujejo na trgu Skupnosti.

HKETO je trdil, da je zgoraj navedena metoda samovoljna in nepravilna in da bi bilo treba za izračun izvozne cene uporabiti vrednosti in količine, zabeležene v okviru celotne oznake KN. Ta trditev se iz zgoraj navedenih razlogov zavrne.

Primerjava

(23) Normalna vrednost in izvozna cena sta se primerjali na podlagi cen franko tovarna, v skladu s členom 2(10) osnovne uredbe. Na podlagi informacij, ki jih vsebuje zahteva za pregled, so se v obliki prilagoditev ustrezno upoštevale razlike v stroških prevoza, zavarovanja, manipuliranja, natovarjanja in drugi zadevni stroški.

Stopnja dampinga

(24) V skladu s členom 2(11) osnovne uredbe se je tehtana povprečna normalna vrednost primerjala s tehtano povprečno izvozno ceno pri izvozu v Skupnost.

(25) Ta primerjava je pokazala obstoj stopnje dampinga med 10 % in 15 %, pri čemer je stopnja dampinga enaka znesku, za katerega je normalna vrednost presegla izvozno ceno, izražena kot odstotek uvozne cene CIF franko meja Skupnosti, neocarinjeno. To je primerljivo s preostalo stopnjo dampinga v višini 27,4 %, ki je bila ugotovljena med prvotno preiskavo (ko so posamezne stopnje dampinga znašale od 6,7 % do 13,3 %).

(26) Stopnja dampinga bi bila še večja, če bi se normalno vrednost, izračunano, kot je opisano v uvodnih izjavah 17 do 19, primerjalo z izvoznimi cenami, pridobljenimi iz faktur, ki jih je dal na razpolago sodelujoči nepovezani uvoznik. Vendar pa je ta uvoznik, kot je navedeno zgoraj, predstavljal le majhen delež skupnega uvoza iz Hongkonga.

Zaključek

(27) Zgornje ugotovitve kažejo na nadaljevanje dampinga pri uvozu 3,5-palčnih disket s poreklom iz Hongkonga, ki je ugotovljeno na podlagi večjega obsega izvoza.

(b) Koreja

Metoda

(28) Normalna vrednost in izvozna cena za Korejo sta bili ugotovljeni z uporabo iste metode, kot je opisana zgoraj za Hongkong, čeprav pri Koreji ni bilo na razpolago nobenih uvoznih faktur od sodelujočega nepovezanega uvoznika. Tudi primerjava med normalno vrednostjo in izvozno ceno je bila izvedena z uporabo iste metode, kot je bila uporabljena za Hongkong. Trebaje navesti, da v tem primeru izidi preučevanja v zvezi z nadaljevanjem dampinga niso bili odločilni zaradi majhnega obsega uvoza iz Koreje, kot je opisano v uvodni izjavi 49.

Stopnja dampinga

(29) V skladu s členom 2(11) osnovne uredbe se je tehtana povprečna normalna vrednost primerjala s tehtano povprečno izvozno ceno pri izvozu v Skupnost.

(30) Ta primerjava je pokazala obstoj stopnje dampinga med 20 % in 25 %, pri čemer je stopnja dampinga enaka znesku, za katerega je normalna vrednost presegla izvozno ceno, izražena kot odstotek uvozne cene CIF franko meja Skupnosti, neocarinjeno. To je primerljivo s stopnjo dampinga v višini 8,1 %, ki je bila ugotovljena med prvotno preiskavo.

Zaključek

(31) Zgornje ugotovitve kažejo na nadaljevanje dampinga pri uvozu 3,5-palčnih disket s poreklom iz Koreje, čeprav je bil obseg uvoza, na podlagi katerega je bil sprejet ta zaključek, zelo majhen.

3. Verjetnost ponovitve dampinga

(a) Hongkong

(32) Tržni delež, ki ga predstavlja uvoz 3,5-palčnih disket iz Hongkonga, je bil v času prvotne preiskave velik, saj je takrat predstavljal več kot 10 % skupne potrošnje Skupnosti. V obdobju po uvedbi protidampinških ukrepov se je ta tržni delež zmanjšal na 5,5 % v letu 1997.

in je v obdobju preiskave predstavljal 7,3 % skupne potrošnje Skupnosti. Treba je tudi omeniti, da se je uvoz iz Hongkonga po obdobju preiskave bistveno zmanjšal.

(33) HKETO je na začetku preiskave trdil, da je bil samo eden proizvajalec 3,5-palčnih disket izvoznik iz Hongkonga še vedno dejaven na trgu in da je proizvodna zmogljivost tega podjetja, če bi svojo proizvodnjo izvozil, premajhna za povzročitev škode industriji Skupnosti, tudi če bi dopustili iztek protidampinških dajatev. Poleg tega je po razkritju HKETO trdil, da se je po OP proizvodnja disket v Hongkongu popolnoma ustavila in zato ni bilo več verjetnosti ponovitve dampinga.

(34) Glede tega je treba poudariti, da je imel Hongkong v celotnem analiziranem obdobju znaten tržni delež (večinoma približno 7 %). Treba je tudi navesti, da se je uvoz 3,5-palčnih disket iz Hongkonga bistveno zmanjšal po OP, medtem ko se je sorazmerno povečal uvoz tega izdelka iz Macaa, za katerega ne veljajo protidampinški ukrepi. Po razkritju je HKETO predložil informacije o tem, da se je po obdobju preiskave ustavila proizvodnja in izvoz disket s poreklom iz Hongkonga v Skupnost. Vendar pa to ne more spremeniti dejstva, da je proizvodna dejavnost za zadevni izdelek mobilna in obstaja verjetnost, da bi nekateri proizvajalci izvozniki preselili svojo proizvodnjo nazaj v Hongkong, če bi se ukrepi preklicali, oziroma bi nadaljevali z izvozom, če bi se ti odpravili samo začasno. Treba je tudi navesti, da zaradi pomanjkanja sodelovanja proizvajalcev izvoznikov v obdobju preiskave ni bilo mogoče preveriti ali je(so) povzročitelj(i) dampinškega izvoza, dejansko prenehal(i) s svojo(imi) dejavnostjo(mi) po obdobju preiskave.

(b) Koreja

(35) Tržni delež, ki ga je predstavljal uvoz iz Koreje, je v obdobju preiskave znašal več kot 2 % skupne potrošnje Skupnosti. Po uvedbi protidampinških ukrepov se je tržni delež korejskega uvoza bistveno zmanjšal in je v OP znašal manj kot 0,2 % skupne potrošnje Skupnosti zadevnega izdelka. Zato se je poskušalo ugotoviti, ali je tveganje ponovitve dampinga korejskega uvoza v obsegu, ki presega de minimis, verjetno.

(36) V zahtevi za pregled sta bili dve podjetji navedeni kot proizvajalca zadevnega izdelka, vendar nobeno od njiju ni hotelo sodelovati. Za enega od teh dveh proizvajalcev je izvoz v Skupnost predstavljal zelo velik delež njegove skupne prodaje v obdobju prvotne preiskave. Poleg tega je to podjetje imelo proizvodno zmogljivost, ki je včasih zadovoljevala pomemben del potrošnje Skupnosti (skoraj 5 %). Glede na nesodelovanje tega podjetja se zato lahko predpostavlja, da v Koreji še vedno obstaja precejšnja neizkoriščena proizvodne zmogljivost, ki bi se lahkoizkori stila, če bi se ukrepi preklicali. Razpoložljive informacije kažejo, da ta proizvajalec še vedno proizvaja zadevni izdelek.

(37) Poleg tega se na podlagi zgoraj navedene selitve proizvodnje zadevnega izdelka ne sme izključiti možnosti, da bi nekateri proizvajalci izvozniki svojo proizvodnjo, če bi jo pred tem preselili na lokacije zunaj Koreje, preselili nazaj v Korejo.

(38) Ker je bil uvoz iz Koreje izveden po znatnih dampinških cenah, čeprav v omejenih količinah, in ker se domneva, da obstaja v državi prosta proizvodna zmogljivost, in glede na možnost selitve proizvodnje se ugotovi, da obstaja verjetnost ponovitve dampinga v večjem obsegu izvoza, če bi se ukrepi preklicali.

C. OPREDELITEV INDUSTRIJE SKUPNOSTI

(39) V obdobju preiskave so v Skupnosti 3,5-palčne diskete proizvajali:

- trije proizvajalci Skupnosti, ki so med preiskavo v celoti sodelovali s Komisijo,

- en proizvajalec, ki je podprl zahtevo za pregled, vendar ni predložil podatkov,

- drugi gospodarski subjekti, povezani z japonskimi, tajvanskimi in kitajskimi proizvajalci izvozniki.

(40) Kot v prejšnjih postopkih je Komisija tudi tu ugotovila, da bi bila ocena položaja industrije Skupnosti izkrivljena, če bi iz opredelitve "proizvodnje Skupnosti" ne izključi proizvajalcev Skupnosti, ki so povezani s tistimi proizvajalci iz držav iz predhodnih postopkov, za katere se je ugotovilo, da po dampinških cenah izvažajo zadevni izdelek in povzročajo znatno škodo vlagatelju zahteve. Zato se je proizvodnja gospodarskih subjektov, ki so povezani s proizvajalci v zadevnih državah, izključila iz opredelitve "proizvodnje Skupnosti".

(41) Proizvodnja treh sodelujočih proizvajalcev Skupnosti in enega proizvajalca, ki podpira pritožbo, zato predstavlja proizvodnjo Skupnosti v smislu člena 4(1) osnovne uredbe.

(42) HKETO je trdil, da se podjetja, povezana z japonskimi in tajvanskimi ali drugimi proizvajalci, ki niso v lasti Skupnosti, ne bi smela izključiti iz opredelitve proizvodnje Skupnosti, ter izjavil, da ta izključitev umetno okrepi položaj vlagatelja zahteve.

(43) Kot je razloženo zgoraj, so bili ti proizvajalci izključeni iz opredelitve proizvodnje Skupnosti, ker je bilo ugotovilo, da so povezani s strankami, ki po dampinških cenah izvažajo na trg Skupnosti, pri čemer ni bilo predloženih nobenega razlogov, zakaj bi morali ta pristop v preiskavi v zvezi s pregledom spremeniti. Poleg tega bi celo ob upoštevanju teh proizvajalcev sodelujoči proizvajalci Skupnosti še vedno predstavljali več kot 25 % proizvodnje v Skupnosti. Trditev HKETO je bila zato zavrnjena.

(44) Na tej podlagi in glede na to, da sodelujoči proizvajalci Skupnosti predstavljajo večji delež proizvodnje Skupnosti, v tem primeru več kot 75 %, se zato šteje, da predstavljajo industrijo Skupnosti v smislu člena 4(1) in člena 5(4) osnovne uredbe. V nadaljnjem besedilu so ti proizvajalci opredeljeni kot industrija Skupnosti.

D. TRG SKUPNOSTI ZA DISKETE

1. Splošno

(45) Trg za 3,5-palčne diskete je dosegel zrelost in ga trenutno zaznamuje upadanje povpraševanja. Drugi izdelki, kot so nosilci Zip™, drugi visoko zmogljivi nosilci, kot so HiFD-i in optično-magnetni nosilci za shranjevanje podatkov, kot so zgoščenke, na katere se lahko zapisuje (CD-romi), postopoma nadomeščajo trg, ki ga zasedajo 3,5-palčne diskete. Vendar pa je glede na veliko bazo osebnih računalnikov z vgrajenimi disketnimi pogoni za 3,5-palčne diskete (po sedanji oceni je v Skupnosti 30 milijonov enot) jasno, da bo v Skupnosti še naprej obstajala potreba po teh disketah. Poleg tega nedavne tržne raziskave kažejo, da večina proizvajalcev osebnih računalnikov še vedno vgrajuje disketne pogone za 3,5-palčne diskete v osnovno zgradbo svojih računalnikov. Ocenjuje se, da bo do leta 2002 v Skupnosti 38 milijonov disketnih pogonov za diskete. Trg Skupnosti za diskete bo zato še vedno ostal pomemben.

2. Potrošnja 3,5-palčnih disket na trgu Skupnosti

(46) Podatki o potrošnji v Skupnosti temeljijo na navzkrižnem pregledu informacij ki jih vsebuje zahteva za pregled s preverjenimi podatki o proizvodnji in prodaji, ki jih je predložila industrija Skupnosti, in s skupnim obsegom uvoza, ki jih predloži Eurostat.

(47) Vendar pa so v podatkih Eurostata 3,5-palčne diskete samo del zadevne tarifne številke KN. V obdobju analize so se ti diski šteli za daleč največji del te tarifne številke, ker je bil trg za druge ne trde magnetne diske zelo majhen. Komisija je izvedela, da so bile leta 1998 in 1999 nekatere zgoščenke, na katere se lahko zapisuje (CD-romi), carinskim organom napačno deklarirane v to tarifno številko KN. Podatki o obsegu uvoza so bili popravljeni z uporabo podrobnih zaupnih statističnih informacij, ki so odražali to napačno deklariranje.

(48) Potrošnja se je v obdobju analize zmanjšala za 50 %.

Skupna potrošnja 3,5-palčnih disket v Skupnosti | 1995 | 1996 | 1997 | 1998 | Obdobje preiskave |

Milijoni enot | 1300 | 1100 | 1000 | 800 | 650 |

Indeks 1995 = 100 | 100 | 85 | 77 | 62 | 50 |

3. Uvoz iz zadevnih držav

Uvodna opomba

(49) Zaradi pomanjkanja sodelovanja so se za oceno obsega uvoza uporabile informacije Eurostata in informacije o carinah (TARIC). Za Hongkong je Komisija uporabila informacije o carinah v zvezi z zadevnim izdelkom za leta 1995 do 1998. Za obdobje preiskave se je upoštevalo, da je bilo z napačnim deklariranjem CD-romov povezane 20 % trgovine, ki jo je Eurostat registriral pod zadevno tarifno številko, tako da se je obseg ustrezno popravil, cene pa so se ocenile, kot je razloženo v uvodni izjavi 20. Za Korejo sta se obseg uvoza in cene ugotovila v celotnem obdobju analize s pomočjo informacij o carinah.

Količina in tržni delež

(50) Na podlagi zgornje metode se je obseg uvoza 3,5-palčnih disket v Skupnost gibal, kot sledi v tabeli:

Uvoz v Skupnost (milijoni enot) in tržni delež (%) | 1995 | 1996 | 1997 | 1998 | Obdobje preiskave |

Uvoz iz Hongkonga | 89,1 | 72 | 54,7 | 62,1 | 47,2 |

Tržni delež Hongkong | 6,9 % | 6,5 % | 5,5 % | 7,8 % | 7,3 % |

Uvoz iz Koreje | 5,7 | 1,7 | 0,1 | 0,5 | 1,2 |

Tržni delež Koreja | 0,5 % | 0,2 % | 0 % | 0,2 % | 0,2 % |

Skupni uvoz iz Hongkonga in Koreje | 94,7 | 73,7 | 54,8 | 62,6 | 48,4 |

Skupni tržni delež Hongkonga in Koreje | 7,3 % | 6,7 % | 5,5 % | 7,8 % | 7,4 % |

(51) Obseg uvoza iz Hongkonga se je v obdobju analize zmanjšal z 89 milijonov enot v letu 1995 na 47 milijonov enot v obdobju preiskave. Tržni delež uvoza s poreklom iz Hongkonga se je najprej zmanjšal s 6,9 % v letu 1996 na 5,5 % v letu 1997, nato pa se je v letu 1998 spet povečal in v obdobju preiskave dosegel 7,3 %.

(52) Obseg uvoza iz Koreje je bil v analiziranem obdobju ves čas na nizki ravni in je iz 6 milijonov enot v letu 1995 padel na skoraj nič v letu 1997, ter se v obdobju preiskave povečal na nekaj več kot 1 milijon enot. Korejski tržni delež je v celotnem obdobju analize ostal zanemarljivo nizek.

Gibanje cen proizvajalcev izvoznikov

(53) Komisija je primerjala povprečne cene CIF uvoza s poreklom iz Hongkonga in Koreje s prodajnimi cenami industrije Skupnosti v Skupnosti.

(54) Primerjava je pokazala, da so bile na podlagi tehtanega povprečja v obdobju preiskave cene uvoza s poreklom iz Hongkonga 5 % nižje od prodajnih cen industrije Skupnosti in da so bile v obdobju preiskave cene uvoza s poreklom iz Koreje 14 % nižje od prodajnih cen industrije Skupnosti.

4. Uvoz iz drugih tretjih držav

(55) V obdobju preiskave se je uvoz iz drugih držav gibal, kot sledi v preglednici. Uvoz je bil v glavnem po poreklu iz Indije in Singapurja (5,7 % oziroma 8,7 % tržni delež).

Uvoz iz drugih držav (v milijonih enot) | 637,5 | 237,6 | 198,4 | 167,5 | 190,5 |

Tržni delež uvoza iz drugih držav | 49,0 % | 21,6 % | 19,8 % | 20,9 % | 27,9 % |

5. Položaj industrije Skupnosti

Proizvodnja, zmogljivosti in izkoriščenost zmogljivosti

(56) V obdobju analize se je obseg proizvodnje industrije Skupnosti zmanjšal za 30 %. V istem obdobju se je stopnja izkoriščenosti zmogljivosti industrije Skupnosti zmanjšala za 29 odstotnih točk.

| 1995 | 1996 | 1997 | 1998 | Obdobje preiskave |

Proizvodnja v milijonih enot | 225 | 208 | 190 | 178 | 157 |

Indeks 1995 = 100 | 100 | 92 | 84 | 79 | 70 |

Zmogljivost v milijonih enot | 234 | 273 | 235 | 240 | 235 |

Izkoriščenost zmogljivosti | 96 % | 76 % | 81 % | 74 % | 67 % |

Prodaja, tržni delež in rast

(57) Prodaja industrije Skupnosti se je v obdobju analize zmanjšala za 31 %. Medtem ko se je skupna potrošnja 3,5-palčnih disket v Skupnosti v obdobju analize zmanjšala za 50 %, se je tržni delež industrije Skupnosti povečal za 6 odstotnih točk. To povečanje odraža utrditev položaja industrije Skupnosti, ki je posledica veljavnih protidampinških ukrepov.

Prodaja 3,5-palčnih disket v Skupnosti ki jo je opravila s industrija Skupnosti | 1995 | 1996 | 1997 | 1998 | Obdobje preiskave |

Milijoni enot | 218 | 205 | 187 | 168 | 149 |

Indeks 1995 = 100 | 100 | 94 | 86 | 77 | 69 |

Odstotek tržnega deleža | 17 % | 19 % | 19 % | 21 % | 23 % |

Gibanje cen

(58) Cene industrije Skupnosti pri prodaji nepovezanim strankam v obdobju analize so se gibale, kot sledi v tabeli. Cene so se v obdobju analize zmanjšale za 44 %.

Gibanje cen 3,5-palčnih disket industrije Skupnosti | 1995 | 1996 | 1997 | 1998 | Obdobje preiskave |

Povprečna cena na enoto (evro) | 0,2599 | 0,2065 | 0,1796 | 0,1531 | 0,1453 |

Indeks 1995 = 100 | 100 | 79 | 69 | 59 | 56 |

Zaloge

(59) Zaloge ostajajo v zadevnem obdobju relativno stabilne in zato ne vsebujejo kakršnih koli dodatnih ustreznih informacij v zvezi s položajem industrije Skupnosti.

Donosnost, donosnost naložb in denarni tok

(60) Ugotovljeno je bilo, da je v obdobju analize industrija Skupnosti ves čas beležila poslovne izide (tj. izgube), ki so bili precej pod stopnjo dobička, ki se je v prvotni preiskavi štela za primerno za industrijo Skupnosti. Podatki o višini dobička za leto 1995 niso na razpolago zaradi prestrukturiranja industrije. Na splošno so se v obdobju analize izgube zmanjšale iz - 5,57 % v letu 1996 na - 1,75 % v obdobju preiskave.

(61) Donosnost naložb je bila v obdobju analize negativna in na splošno v skladu s trendi donosnosti. Denarni tok se je v skladu z donosnostjo rahlo izboljšal.

Zaposlenost, produktivnost, plače

(62) Med letom 1995 in obdobjem preiskave je industrija Skupnosti število zaposlenih zmanjšala za 35 %, od 252 na 163 zaposlenih. Skladno s tem se je njena produktivnost v tem obdobju povečala za 9 %, skupne plače pa so se zmanjšale za 23 % (plača na zaposlenca se je povečala za 19 %).

Naložbe in zmožnost zbiranja kapitala

(63) Proizvodnja 3,5-palčnih disket je kapitalsko intenzivna in proizvodne naprave obratujejo 24 ur na dan skozi vse leto. Po nekaj manjših naložbah leta 1995 in 1996 ni bilo nobenih novih neto naložb v to industrijo.

(64) Izgube, dosežene v obdobju analize so bile tako velike, da v zadnjih treh letih industrija Skupnosti ni mogla financirati nobenih novih naložb.

Izvoz industrije Skupnosti

(65) Izvoz je v obdobju analize ostal nespremenjen in je znašal med 2 in 3 % skupnega prometa.

Višina stopnje dampinga in okrevanje od preteklega dampinga

(66) Položaj industrije Skupnosti se je po uvedbi ukrepov v določeni meri izboljšal, vendar si industrija ni v celoti opomogla od preteklega dampinga, kar dokazuje predvsem njeno šibko finančno stanje.

(67) Vpliv višine dejanske stopnje dampinga v obdobju preiskave na položaj industrije Skupnosti se pri preučevanju v okviru sedanjega pregleda ne šteje kot pomemben dejavnik, ker naj bi uvedba dajatev popravila škodo od ugotovljenega dampinga.

Stališče hongkonškega Urada za gospodarstvo in trgovino (Hong Kong Economic and Trade Office)

(68) HKETO je trdil, da je imela industrija Skupnosti dobre gospodarske rezultate v obdobju analize, ob upoštevanju upada povpraševanja, in da ni pokazala nobenih šibkosti. HKETO je trdil tudi, da je zaradi trenda zmanjševanja obsega in vrednosti uvoza iz Hongkonga dvomljivo, da je ta uvoz povzročil škodo industriji Skupnosti in da bi jo povzročil v prihodnosti.

(69) Teh trditev ni bilo mogoče sprejeti. Zgornja analiza namreč kaže, da se je v težkih razmerah upada povpraševanja položaj industrije Skupnosti izboljšal, čeprav je nedvoumno ugotovljeno, da si ta industrija še ni popolnoma opomogla od preteklega dampinga iz Hongkonga in drugih držav, za katere veljajo protidampinški ukrepi. Poleg tega je treba poudariti, da se je dampinški uvoz iz Hongkonga nadaljeval, kot je bilo ugotovljeno v uvodni izjavi 25, in da je bil Hongkong z več kot 7 % tržnim deležem največji dobavitelj Skupnosti v obdobju preiskave. Na koncu je treba poudariti, da je v okviru pregleda zaradi izteka ukrepov treba ugotoviti, ali obstaja verjetnost ponovitve škode, če se ukrepi iztečejo.

Zaključki

(70) Zgoraj navedeno jasno nakazuje, da je industrija Skupnosti še vedno šibka, kljub povečanemu tržnemu deležu in uspešnim prizadevanjem za bistveno zmanjšanje proizvodnih stroškov (v obdobju preučevanja so se zmanjšali za 40 %). Proizvodne metode so posodobljene, naprave pa so sedaj skoraj v celoti avtomatizirane, da bi se s tem izboljšala učinkovitost, ohranil tržni delež in čim bolj povečali dobički. Vendar pa industrija Skupnosti še vedno ni zmogla doseči zadovoljivega finančnega stanja.

E. VERJETNOST NADALJEVANJA IN/ALI PONOVITVE ŠKODE

(71) Spomniti je treba, da je bilo v uvodnih izjavah 33 in 37 ugotovljeno, da za Hongkong in Korejo obstaja verjetnost ponovitve večjega obsega dampinškega izvoza.

(72) Zgoraj je bilo ugotovljeno, da je bila industrija Skupnosti v obdobju preiskave ogrožena.

(73) Če bi se ukrepi iztekli, bi dampinški uvoz iz Hongkonga in Koreje verjetno povzročil znižanje cen industrije Skupnosti, ki so že sedaj nizke.

(74) V takih pogojih industrija Skupnosti, ki ima že sedaj izgubo, ne bi mogla konkurirati z velikimi količinami, prodanimi po tako nizkih cenah, ker prvič, razlika v cenah na tem trgu (diskete so v tem smislu podobne bazičnim proizvodom) vodi v takojšnjo zamenjavo vira preskrbe, in drugič, ker je industrija Skupnosti vložila vse potrebne napore za svoje prestrukturiranje in že sedaj posluje z zelo nizkimi stroški. Zato je verjetno, da bi se finančno stanje industrije Skupnosti še naprej slabšalo, tako da bi bilo vprašljivo njeno končno preživetje.

(75) Glede na zgornje ugotovitve se sprejme zaključek, da bi iztek ukrepov verjetno povzročil nadaljevanje in/ali ponovitev škode industriji Skupnosti.

F. INTERES SKUPNOSTI

1. Splošni premisleki

(76) Komisija je preučila ali bi bila ohranitev protidampinških ukrepov za 3,5-palčne diskete v interesu Skupnosti. Ugotovljeno je bilo, da obstaja verjetnost nadaljevanja in/ali ponovitve škodljivega dampinga. V okviru preiskave se je poskušalo tudi ugotoviti, ali obstajajo kakršnikoli prepričljivi interesi proti ohranitvi ukrepov, pri čemer so se upoštevali tudi dosedanji učinki dajatev na vse različne vpletene interese.

(77) Spomniti je treba, da se je v prejšnji preiskavi štelo, da sprejetje ukrepov ni v nasprotju z interesom Skupnosti. Treba je tudi navesti, da bi morala ta preiskava glede na to, da gre za preiskavo v zvezi s pregledom zaradi izteka, morala pokazati tudi učinek obstoječih ukrepov zlasti na uporabnike, potrošnike in trgovce.

2. Interesi industrije Skupnosti

(78) Glede na zaključke iz uvodne izjave 68 o položaju industrije Skupnosti, zlasti v zvezi z njeno negativno donosnostjo, Komisija meni, da bi se brez ukrepov proti škodljivemu dampingu finančno stanje industrije Skupnosti verjetno poslabšalo.

(79) Industrija Skupnosti je sposobna preživetja in lahko oskrbuje trg z izdelkom, ki za veliko število računalniških uporabnikov kljub zreli fazi njegovega življenjskega ciklusa predstavlja osnovno sredstvo za shranjevanje. Industrija Skupnosti je dejansko pokazala odločenost ohraniti konkurenčnost na trgu Skupnosti. Primeri takih ukrepov so:

(a) ohranjanje čim nižjih cen za ohranitev svojega tržnega deleža;

(b) napredovanje v smeri večjega povezovanja;

(c) zaprtje proizvodnih enot;

(d) razširjena uporaba sodobnih proizvodnih metod (na primer povečana mehanizacija in informatizacija);

(e) izboljšanje produktivnosti;

(f) naložbe v proizvodnjo drugih nosilcev za digitalno shranjevanje.

(80) Treba je tudi navesti, da je proizvodnja nosilcev za shranjevanje podatkov tehnološko pomembno področje za celotno Skupnost. Proizvodna tehnologija in izkušnje, ki si jih je industrija Skupnosti pridobila pri proizvodnji 3,5-palčnih disket, pomenijo in bodo še naprej pomenile podlago za nadaljnje inovacije v proizvodnji drugih ustreznih nosilcev za shranjevanje podatkov. industrijo Skupnosti mora ostati sposobnost preživetja na področju proizvodnje disket gospodarska osnova za sodelovanje na rastočem trgu drugih nosilcev za shranjevanje.

3. Interesi nepovezanih uvoznikov/trgovcev

(81) Samo en nepovezan uvoznik je sodeloval pri preiskavi. Izjavil je, da protidampinške dajatve omejujejo uvoz. Vendar pa je ta uvoznik očitno še vedno lahko uvažal. Če bi se ukrepi ohranili, bi to podjetje še vedno lahko uvažalo 3,5-palčne diskete iz zadevnih držav in drugih tretjih držav, vključno z državami, za katere ne veljajo protidampinški ukrepi.

(82) Poleg tega omejeno sodelovanje uvoznika v tem primeru vodi k sklepu, da veljavni ukrepi za uvoz s poreklom iz Hongkonga in Koreje niso bistveno vplivali na položaj nepovezanih uvoznikov in trgovcev 3,5-palčnih disket v Skupnosti.

(83) Zato se ugotovi, da nadaljevanje ukrepov verjetno ne bo vplivala na položaj nepovezanih uvoznikov in trgovcev 3,5-palčnih disket v Skupnosti.

4. Interesi dobaviteljev sestavnih delov

(84) Vsako nadaljnje skrčenje in/ali oslabitev industrije Skupnosti ne bi imelo negativnih posledic za zaposlovanje v sami industriji in naložbe vanjo temveč bi lahko negativno učinkovalo na dobavitelje industrije, ki dobavljajo, inter alia, programske lupine, piškotke, zaslonke, omrežne razdelilnike, podlage in vzmeti.

(85) Veliko večino materialov in sestavnih delov proizvajalci Skupnosti nabavljajo pri dobaviteljih s sedežem v Skupnosti. Zato bi bilo nadaljevanje protidampinških ukrepov očitno v interesu industrije Skupnosti, ki dobavlja sestavne dele.

5. Interesi uporabnikov in potrošnikov

(86) Med največjimi uporabniki 3,5-palčnih disket so razmnoževalci in končni potrošniki. Noben od teh dveh sektorjev ni v tej preiskavi v zvezi s pregledom predložil svojih stališč. Komisija zato meni, da se v tem okviru še vedno lahko uporabljajo ugotovitve prvotne preiskave, tj. povečanje stroškov, ki veljajo za ta sektor, se v primerjavi s splošnimi stroški lahko šteje za zanemarljivo in bi zelo malo ali sploh ne bi vplivalo na cene za široko potrošnjo.

(87) Nasprotno bi iztek ukrepov resno ogrozil sposobnost preživetja industrije Skupnosti, katere izginotje bi zmanjšalo ponudbo in konkurenco na škodo razmnoževalcev in potrošnikov.

6. Zaključek

(88) Po preučitvi interesov različnih zadevnih strank je Komisija ugotovila, da s strani interesov Skupnosti ni nobenih utemeljenih razlogov proti nadaljevanju ukrepov.

(89) Zaradi dolgotrajnosti preiskave se zdi primerno, da se uporaba ukrepov omeji na štiri leta.

G. PREDLAGANE DAJATVE

(90) Protidampinške dajatve, ki so bile uvedene z Uredbo (ES) št. 2199/94, je treba ohraniti na obstoječih ravneh, tj.:

Država | Podjetje | Dajatev |

Hongkong | Jackin Magnetic Co. Ltd | 7,2 % |

Plantron (HK) Ltd | 6,7 % |

Technosource Industrial Ltd | 13,3 % |

Vsa druga podjetja | 27,4 % |

Republika Koreja | Vsa podjetja | 8,1 % |

SPREJEL NASLEDNJO UREDBO:

Člen 1

1. Uvede se dokončna protidampinška dajatev pri uvozu 3,5-palčnih disket, ki se uporabljajo za snemanje in shranjevanje kodiranih digitalnih računalniških podatkov in se uvrščajo v oznako KN ex85232090 (oznaka TARIC 85232090*40), s poreklom iz Hongkonga in Republike Koreje, z izjemo 3,5-palčnih disket na osnovi tehnologije optične zvezne servo sledi ali magnetne sektorske servo sledi z zmogljivostjo shranjevanja 120 MB ali več.

2. Stopnja dokončne protidampinške dajatve, ki se uporablja na neto ceno CIF franko meja Skupnosti neocarinjeno, znaša za izdelke naslednjih proizvajalcev:

Država | Podjetje | Stopnja protidampinške dajatve | Dodatna TARIC |

Hongkong | Jackin Magnetic Co. Ltd | 7,2 % | 8775 |

Plantron (HK) Ltd | 6,7 % | 8776 |

Technosource Industrial Ltd | 13,3 % | 8778 |

Vsi drugi izvozni proizvajalci | 24,7 % | 8999 |

Republika Koreja | Vsi proizvajalci izvozniki | 8,1 % | – |

Člen 2

Razen če ni določeno drugače, se uporabljajo veljavne carinske določbe.

Člen 3

Protidampinške dajatve se uvedejo za obdobje štirih let od datuma začetka veljavnosti te uredbe.

Člen 4

Ta uredba začne veljati naslednji dan po objavi v Uradnem listu Evropski skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. februarja 2002

Za Svet

Predsednik

J. Piqué i Camps

[1] UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 2238/2000 (UL L 257, 11.10.2000, str. 2).

[2] UL L 236, 10.9.1994, str. 2. Uredba, kakor je bila nazadnje spremenjena z Uredbo (ES) št. 2537/1999 (UL L 307, 2.12.1999, str. 1).

[3] Uredba (ES) št. 2861/93 (UL L 262, 21.10.1993, str. 4). Uredba, kakor je bila nazadnje spremenjena z Uredbo (ES) št. 2537/1999.

[4] Uredba (ES) št. 1821/98 (UL L 236, 22.8.1998, str. 1). Uredba, kakor je bila nazadnje spremenjena z Uredbo (ES) št. 2537/1999.

[5] UL C 322, 21.10.1998, str. 4.

[6] Uredba (ES) št. 2537/1999 (UL L 307, 2.12.1999, str. 1).

[7] UL C 256, 9.9.1999, str. 3.

--------------------------------------------------